钦定古今图书集成/理学汇编/文学典/第142卷 > 《跋孔君家藏唐诰》前人
## 钦定古今图书集成/理学汇编/文学典/第142卷 > 《跋孔君家藏唐诰》前人

阙里。裔孙孔仲良，以乡贡明经仕唐，贞元、太和间，至
莆田令，卒官，因家焉。子孙散居民伍，无复显人。绍兴
中，熹之友括苍吴任授室其门间以其家所藏告身、
家牒、世谱相视，皆唐世旧物。牒又其应举时所通，具
列三世官讳。独曾祖文整名见《谱》中，乃袭文宣王齐
卿之别子，而齐卿实先圣第三十有七世孙也。考之
元丰版本，《袭封家谱》皆合。推而下之，得莆田令君，则
为第四十有一世矣。牒颇残缺，无州里，而以洪州之
印款其缝。视其告，则以为泗州连水县临淮乡进贤
里人，岂其寓于洪耶？告身凡七通，其二为令君之父
丞公所历南顿、溧水二县尉，其五为令君《明经冬集》、
全椒尉、青阳丞及莆田考课，皆尚全好，独莆田令为
誊本，而其家自令君至此，又已传九世矣。熹得其书，
审订不谬，乃以告于莆守傅侯自得、令丘君铎，请得
更其版籍，为《至圣文宣王》第四十九世孙孔宜户。二
公欣然许诺，即施行之，时绍兴二十五年乙亥岁也。
后二十有六年，宜之子幼夏乃以乡举试礼部。又数
年，知县事廖德明为摹刻其告于县斋，然其跋语以
令君为三十八世，则为小差。幼夏以其墨本来，因记
旧事，辄为书之，且使摹其《家谱》《世谱》及《南顿》《溧水》二
告，并刻于家，而附以令君以来世次之属，使后有考
云。“庆元丁巳中秋日，朝奉大夫朱熹书。”